ระเบียบกรมการขนส่งทางบก
ระเบียบกรมการขนส่งทางบก
ว่าด้วยการรับรองโรงเรียนสอนขับรถ
พ.ศ.
๒๕๔๗
 

อาศัยอำนาจตามความในข้อ
๔ ข้อ ๕ ข้อ ๑๑ ข้อ ๑๓ ข้อ ๑๕ ข้อ ๑๖ ข้อ ๑๗ ข้อ ๑๘ และข้อ ๑๙
แห่งกฎกระทรวงว่าด้วยการรับรองโรงเรียนสอนขับรถ พ.ศ. ๒๕๔๖
อธิบดีกรมการขนส่งทางบกวางระเบียบเพื่อกำหนดหลักเกณฑ์
วิธีการและเงื่อนไขสำหรับการรับรองโรงเรียนสอนขับรถไว้ ดังต่อไปนี้

ข้อ ๑ ระเบียบนี้เรียกว่า ระเบียบกรมการขนส่งทางบก
ว่าด้วยการรับรองโรงเรียนสอนขับรถ พ.ศ. ๒๕๔๗

ข้อ ๒ บรรดาระเบียบ ข้อบังคับ
หรือคำสั่งอื่นใดในส่วนที่มีไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทน

ข้อ ๓[๑]
ระเบียบนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ข้อ ๔ ในระเบียบนี้
ผู้ออกหนังสือรับรอง
หมายความรวมถึง ผู้ซึ่งอธิบดีกรมการขนส่งทางบกมอบหมายสำหรับการขอรับรองโรงเรียนสอนขับรถในเขตกรุงเทพมหานคร
และขนส่งจังหวัด สำหรับการขอรับรองโรงเรียนสอนขับรถในเขตจังหวัดที่รับผิดชอบ

ข้อ ๕ ให้รองอธิบดีกรมการขนส่งทางบก
(ฝ่ายวิชาการ) รักษาการตามระเบียบนี้

หมวด
๑
บททั่วไป
 

ข้อ ๖ การยื่นคำขอดำเนินการใดๆ
เกี่ยวกับการรับรองโรงเรียนสอนขับรถตามระเบียบนี้ให้ยื่น ดังนี้
(๑)
โรงเรียนสอนขับรถในเขตกรุงเทพมหานคร ให้ยื่น ณ
ฝ่ายมาตรฐานและคุณภาพการสอนขับรถยนต์ สำนักวิศวกรรมและความปลอดภัย
กรมการขนส่งทางบก
(๒)
โรงเรียนสอนขับรถในเขตจังหวัดอื่น ให้ยื่น ณ ฝ่ายมาตรฐานและคุณภาพการสอนขับรถยนต์
สำนักวิศวกรรมและความปลอดภัย กรมการขนส่งทางบก
หรือสำนักงานขนส่งจังหวัดที่โรงเรียนสอนขับรถนั้นตั้งอยู่
ให้ฝ่ายมาตรฐานและคุณภาพการสอนขับรถยนต์
สำนักวิศวกรรมและความปลอดภัยที่ได้รับคำขอรับรองโรงเรียนสอนขับรถในเขตจังหวัดอื่น
ตรวจสอบเอกสารหลักฐานพร้อมกับจัดเก็บค่าธรรมเนียมและส่งเรื่องให้สำนักงานขนส่งจังหวัดที่โรงเรียนสอนขับรถนั้นจะจัดตั้งดำเนินการต่อไป

ข้อ ๗
โรงเรียนสอนขับรถหลักสูตรการสอนขับรถที่ใช้เพื่อการขนส่งทางบกที่จะขอให้รับรองต้องเป็นไป
ดังนี้
(๑)
อาคารสถานที่สำหรับใช้เป็นที่ทำการ ต้องประกอบด้วยห้องเรียนภาคทฤษฎีซึ่งมีพื้นที่รวมกันไม่น้อยกว่า
๓๐ ตารางเมตร และมีสภาพเหมาะสมแก่การเรียนการสอน
มีอากาศถ่ายเทได้สะดวกไม่มีเสียงดังจนเป็นที่รบกวนต่อการเรียนการสอน
ห้องทำการและห้องสุขา
(๒)
มีอุปกรณ์หรือสิ่งอำนวยความสะดวกในการสอนและฝึกหัดขับรถตามที่กรมการขนส่งทางบกกำหนดหรือให้ความเห็นชอบ
(๓) มีหลักสูตรการสอน
การอบรมทั้งภาคทฤษฎีและภาคปฏิบัติ
และการวัดผลไม่ต่ำกว่าหลักสูตรมาตรฐานที่กรมการขนส่งทางบกกำหนด
หรือได้รับความเห็นชอบจากกรมการขนส่งทางบก
(๔)
ผู้ฝึกสอนขับรถทั้งภาคทฤษฎีและภาคปฏิบัติต้องเป็นผู้ได้รับอนุญาตเป็นผู้ฝึกสอนจากกรมการขนส่งทางบก
(๕)
มีรถยนต์สำหรับใช้ในการฝึกหัดขับตามประเภทหลักสูตรที่ได้รับการรับรองและต้องจัดให้มีรถฝึกหัดขับที่มีคันบังคับคู่อย่างน้อย
๑ คัน ซึ่งรถนั้นต้องใช้การได้ดีมีสภาพมั่นคงแข็งแรง
มีอุปกรณ์ส่วนควบครบถ้วนถูกต้องตามที่กฎหมายกำหนดและเป็นไปตามมาตรฐานที่กรมการขนส่งทางบกกำหนดหรือให้ความเห็นชอบ
(๖) สนามฝึกหัดขับรถ
ตามแบบแปลนแผนผังมาตรฐานที่กรมการขนส่งทางบกกำหนดหรือตามแบบที่กรมการขนส่งทางบกเห็นชอบ
ซึ่งมีความกว้างของถนนไม่น้อยกว่า ๗ เมตร และมีความยาวไม่น้อยกว่า ๓๐๐ เมตร
ภายในสนามประกอบด้วย
(ก) ทางลาดชัน
ทางร่วมทางแยก ทางโค้งรูปตัวเอส ทางโค้งเก้าสิบองศา วงเวียน สะพาน
(ข)
บริเวณฝึกหัดการเบรก การเดินหน้าและหยุดรถเทียบทางเท้า
การขับรถเดินหน้าและถอยหลังในทางตรง การขับรถถอยหลังเข้าจอดในช่องว่างด้านซ้าย
การขับรถถอยหลังเข้าจอดในช่องว่างทางตรง ๙๐ องศา การกลับรถทางแคบ การหยุดรถและออกรถบนทางลาด
การถอยหลังเพื่อกลับรถ การฝึกหัดขับรถคอร์สรูปตัวแอล
(ค)
เครื่องหมายจราจรและสัญญาณจราจรตามลักษณะของสนามฝึกหัดขับรถ
(ง)
ศาลาที่พักระหว่างฝึกหัดขับรถที่มีพื้นที่ไม่น้อยกว่า ๑๕ ตารางเมตร

ข้อ ๘ โรงเรียนสอนขับรถหลักสูตรการสอนขับรถยนต์
ที่จะขอให้รับรองต้องเป็นไป ดังนี้
(๑)
มีหลักเกณฑ์เป็นไปตามที่กำหนดในข้อ ๗ (๑) (๒) (๓) และ (๔) 
(๒)
มีรถยนต์สำหรับใช้ในการฝึกหัดขับรถที่ใช้การได้ดี มีสภาพมั่นคงแข็งแรง
มีอุปกรณ์และส่วนควบครบถ้วนถูกต้องตามที่กฎหมายกำหนด
และเป็นไปตามมาตรฐานที่กรมการขนส่งทางบกกำหนดหรือให้ความเห็นชอบ
(๓) สนามฝึกหัดขับรถ
ตามแบบแปลนแผนผังมาตรฐานที่กรมการขนส่งทางบกกำหนดหรือตามแบบที่กรมการขนส่งทางบกเห็นชอบ
ซึ่งมีความกว้างของถนนไม่น้อยกว่า ๖ เมตร และมีความยาวไม่น้อยกว่า ๓๐๐ เมตร
ภายในสนามประกอบด้วย
(ก) ทางลาดชัน
ทางร่วมทางแยก ทางโค้งรูปตัวเอส ทางโค้งเก้าสิบองศา วงเวียน สะพาน
(ข)
บริเวณฝึกหัดการเบรก การเดินหน้าและหยุดรถเทียบทางเท้า
การขับรถเดินหน้าและถอยหลังในทางตรง การขับรถถอยหลังเข้าจอดในช่องว่างด้านซ้าย
การขับรถถอยหลังเข้าจอดในช่องว่างทางตรง ๙๐ องศา การกลับรถทางแคบ
การหยุดรถและออกรถบนทางลาด การถอยหลังเพื่อกลับรถในช่องว่าง
การฝึกหัดขับรถคอร์สรูปตัวแอล
(ค)
เครื่องหมายจราจรและสัญญาณจราจรตามลักษณะของสนามฝึกหัดขับรถ
(ง)
ศาลาที่พักระหว่างฝึกหัดขับรถที่มีพื้นที่ไม่น้อยกว่า ๑๕ ตารางเมตร

ข้อ ๙
โรงเรียนสอนขับรถหลักสูตรการสอนขับรถจักรยานยนต์ ที่จะขอให้รับรองต้องเป็น
ดังนี้
(๑)
มีหลักเกณฑ์เป็นไปตามที่กำหนดในข้อ ๗ (๑) (๒) (๓) และ (๔) 
(๒)
มีรถจักรยานยนต์สำหรับใช้ในการฝึกหัดขับรถที่ใช้การได้ดี มีสภาพมั่นคงแข็งแรง
มีอุปกรณ์และส่วนควบครบถ้วนถูกต้องตามที่กฎหมายกำหนด
และเป็นไปตามมาตรฐานที่กรมการขนส่งทางบกกำหนดหรือให้ความเห็นชอบ
(๓) สนามฝึกหัดขับรถ
ตามแบบแปลนแผนผังมาตรฐานที่กรมการขนส่งทางบกกำหนดหรือตามแบบที่กรมการขนส่งทางบกเห็นชอบ
ซึ่งมีความกว้างของถนนไม่น้อยกว่า ๔ เมตร และมีความยาวไม่น้อยกว่า ๓๐๐ เมตร
ภายในสนามประกอบด้วย
(ก) ทางลาดชัน
ทางร่วมทางแยก ทางโค้งรูปตัวเอส ทางโค้งเก้าสิบองศา วงเวียน สะพาน
(ข)
บริเวณฝึกหัดการเบรก การทรงตัวบนไม้กระดาน การฝึกขับคอร์สรูปตัวแอล การฝึกขับคอร์สเลขแปด
การควบคุมคันเร่งและความคล่องตัว การทรงตัวบนไม้รางลูกระนาด
(ค)
เครื่องหมายจราจรและสัญญาณจราจรตามลักษณะของสนามฝึกหัดขับรถ
(ง) ศาลาที่พักระหว่างฝึกหัดขับรถที่มีพื้นที่ไม่น้อยกว่า
๑๕ ตารางเมตร

หมวด
๒
การรับรองโรงเรียนสอนขับรถ
 

ข้อ ๑๐
ผู้ใดประสงค์จะขอรับหนังสือรับรองโรงเรียนสอนขับรถ
ให้ยื่นคำขอพร้อมหลักฐานดังนี้
(๑)
กรณีผู้ขอรับหนังสือรับรองเป็นบุคคลธรรมดา
(ก)
ภาพถ่ายบัตรประจำตัวประชาชน
หรือภาพถ่ายใบสำคัญประจำตัวคนต่างด้าวหรือภาพถ่ายบัตรสำคัญอย่างอื่นที่ทางราชการออกให้
(ข)
ภาพถ่ายสำเนาทะเบียนบ้าน
(ค)
หลักฐานแสดงกรรมสิทธิ์ หรือสิทธิการใช้สถานที่ของโรงเรียนสอนขับรถ
(ง)
แผนที่แสดงที่ตั้งโรงเรียนสอนขับรถ และแบบแปลนแผนผังอาคารเรียนและสิ่งปลูกสร้างภายในบริเวณโรงเรียนสอนขับรถ
ตลอดจนสนามฝึกหัดขับรถ
(จ)
หลักสูตรและเนื้อหาประกอบการสอนโดยมีรายละเอียดเกี่ยวกับการจัดให้การศึกษา อบรม
และฝึกหัดขับรถทั้งภาคทฤษฎีและภาคปฏิบัติ
และการวัดผลตามมาตรฐานที่กรมการขนส่งทางบกกำหนด
(ฉ)
ระเบียบการหรือข้อกำหนดของโรงเรียนสอนขับรถเกี่ยวกับการเปิดดำเนินการจำนวนผู้ที่จะเข้ารับการศึกษา
วิธีการรับผู้เข้าศึกษา
อัตราและวิธีการเก็บค่าธรรมเนียมการศึกษาและค่าธรรมเนียมอื่น
(๒)
กรณีผู้ขอรับหนังสือรับรองเป็นห้างหุ้นส่วนสามัญ
(ก)
รายชื่อผู้เป็นหุ้นส่วนทุกคน
(ข) ภาพถ่ายบัตรประจำตัวประชาชน
หรือภาพถ่ายใบสำคัญประจำตัวคนต่างด้าวของผู้เป็นหุ้นส่วนทุกคน
(ค)
ภาพถ่ายสำเนาทะเบียนบ้านของผู้เป็นหุ้นส่วนทุกคน
(ง)
ตัวอย่างรอยตราประทับของผู้ยื่นคำขอสองรอยตรา (ถ้ามี)
(จ) เอกสารประกอบตาม
(ค) (ง) (จ) (ฉ) ของ (๑)
(๓)
กรณีผู้ขอรับหนังสือรับรองเป็นห้างหุ้นส่วนสามัญจดทะเบียน ห้างหุ้นส่วนจำกัด
บริษัทจำกัด หรือบริษัทมหาชนจำกัด
(ก)
หนังสือรับรองของนายทะเบียนหุ้นส่วนบริษัทแสดงการจดทะเบียนเป็นห้างหุ้นส่วนสามัญจดทะเบียน
ห้างหุ้นส่วนจำกัด บริษัทจำกัด หรือบริษัทมหาชนจำกัด 
(ข)
สำเนาหรือภาพถ่ายหนังสือบริคณห์สนธิและข้อบังคับฉบับตีพิมพ์ในกรณีที่เป็นบริษัทจำกัด
หรือบริษัทมหาชนจำกัด 
(ค)
ภาพถ่ายบัตรประจำตัวประชาชนและภาพถ่ายสำเนาทะเบียนบ้านของหุ้นส่วนหรือกรรมการผู้มีอำนาจลงนามของห้างหุ้นส่วนสามัญจดทะเบียน
ห้างหุ้นส่วนจำกัด หรือบริษัทมหาชนจำกัด
(ง) เอกสารประกอบตาม
(ค) (ง) (จ) (ฉ) ของ (๑)

ข้อ ๑๑
เมื่อได้รับคำขอและตรวจสอบเอกสารหลักฐานครบถ้วนถูกต้องแล้ว
ให้จัดเก็บค่าธรรมเนียมคำขอพร้อมกับออกใบรับให้ และให้ดำเนินการ ดังนี้
(๑)
ตรวจสอบและพิจารณาเบื้องต้นเกี่ยวกับความถูกต้องเหมาะสมของแผนที่แสดงที่ตั้งแบบแปลนแผนผังอาคารเรียนและสิ่งปลูกสร้างภายในบริเวณโรงเรียนสอนขับรถ
สนามฝึกหัดขับรถ หลักสูตรการสอน ระเบียบการหรือข้อกำหนดของโรงเรียนสอนขับรถ
(๒)
รวบรวมข้อมูลที่ได้และดำเนินการ ดังนี้
(ก)
ในกรณีโรงเรียนสอนขับรถที่ขอรับรองนั้นอยู่ในหลักเกณฑ์ครบถ้วนถูกต้องตามหลักเกณฑ์มาตรฐานที่กรมการขนส่งทางบกกำหนด
ให้ดำเนินการออกหนังสือรับรองให้แก่ผู้ขอโดยไม่ชักช้า
(ข)
ในกรณีมีหลักเกณฑ์เกินกว่าหรือผิดไปจากหลักเกณฑ์มาตรฐานที่กรมการขนส่งทางบกกำหนด
ให้พิจารณาสรุปผลพร้อมเสนอความเห็นส่งให้คณะกรรมการซึ่งอธิบดีกรมการขนส่งทางบกแต่งตั้งพิจารณา

ข้อ ๑๒ ให้คณะกรรมการที่ได้รับแต่งตั้งพิจารณาเสนอความเห็นเป็นลายลักษณ์อักษร
และให้ฝ่ายมาตรฐานและคุณภาพการสอนขับรถยนต์ สำนักวิศวกรรมและความปลอดภัย
หรือสำนักงานขนส่งจังหวัด แล้วแต่กรณี พิจารณาดำเนินการต่อไป ดังนี้
(๑)
กรณีเห็นด้วยกับความเห็นคณะกรรมการ ให้ดำเนินการตามความเห็นและแจ้งผู้ยื่นคำขอทราบเป็นลายลักษณ์อักษร
(๒)
กรณีไม่เห็นด้วยกับความเห็นคณะกรรมการ
ให้นำเสนอผู้ออกหนังสือรับรองพิจารณาผลเป็นประการใดให้แจ้งผู้ยื่นคำขอทราบเป็นลายลักษณ์อักษร

ข้อ ๑๓
กรณีผู้ยื่นคำขอยังไม่มีความพร้อมด้านอาคารสถานที่ สนามฝึกหัดขับรถ อุปกรณ์หรือสิ่งอำนวยความสะดวก
ตลอดจนรถที่สำหรับฝึกหัดขับ หรือมีแต่ยังไม่ครบถ้วน
ให้ผู้ออกหนังสือรับรองพิจารณาอนุญาตในหลักการโดยกำหนดให้ผู้ยื่นคำขอดำเนินการให้แล้วเสร็จภายในเวลาที่กำหนด
ในกรณีไม่สามารถดำเนินการให้แล้วเสร็จภายในระยะเวลาที่กำหนดในวรรคหนึ่งให้ผู้ยื่นคำขอแสดงเหตุผลอันสมควรเพื่อขอขยายระยะเวลาออกไปได้อีก
๑ คราว แต่ไม่เกิน ๑๘๐ วัน
แต่หากยังไม่สามารถดำเนินการให้แล้วเสร็จตามระยะเวลาดังกล่าวได้
ให้ถือว่าการอนุญาตในหลักการนั้นสิ้นผลไปแต่ไม่ตัดสิทธิผู้ขอนั้นที่จะยื่นคำขอให้รับรองใหม่

ข้อ ๑๔ เมื่อได้รับแจ้งจากผู้ซึ่งได้รับอนุญาตในหลักการตามข้อ
๑๓ ว่าได้ดำเนินการจัดเตรียมอาคารสถานที่ สนามฝึกหัดขับรถ
อุปกรณ์หรือสิ่งอำนวยความสะดวก ตลอดจนรถที่สำหรับฝึกหัดขับครบถ้วนแล้ว
ให้ทำการตรวจสอบหากถูกต้องตามหลักการที่ได้รับอนุญาตให้ออกหนังสือรับรองโรงเรียนสอนขับรถให้แก่ผู้ยื่นคำขอต่อไป

ข้อ ๑๕
ให้สำนักงานขนส่งจังหวัดที่ออกหนังสือรับรองโรงเรียนสอนขับรถจัดส่งสำเนาหนังสือรับรองพร้อมทั้งสำเนาเรื่องเดิมเกี่ยวกับการขอรับรับรองโรงเรียนสอนขับรถและการเปลี่ยนแปลงอื่นส่งให้สำนักวิศวกรรมและความปลอดภัย

หมวด
๓
การต่ออายุหนังสือรับรองโรงเรียนสอนขับรถ
 

ข้อ ๑๖
ผู้ได้รับหนังสือรับรองที่ประสงค์จะขอต่ออายุให้ยื่นคำขอ ณ
ที่ทำการที่ออกหนังสือรับรอง
พร้อมด้วยสำเนาหนังสือรับรองหรือใบแทนก่อนวันที่หนังสือรับรองสิ้นอายุไม่น้อยกว่า
๖๐ วัน

ข้อ ๑๗ เมื่อได้รับคำขอและเอกสารตามข้อ ๑๖ แล้ว
ให้จัดเก็บค่าธรรมเนียมพร้อมกับออกใบรับให้และให้ดำเนินการ ดังนี้
(๑)
ตรวจสอบประวัติการดำเนินการที่ผ่านมา
(ก)
กรณีไม่พบข้อมูลการกระทำผิดหรือฝ่าฝืนข้อปฏิบัติต่างๆ
หรือถูกระงับใช้หนังสือรับรอง ให้ดำเนินการต่ออายุหนังสือรับรองต่อไปได้
(ข)
กรณีพบข้อมูลการกระทำผิดหรือฝ่าฝืนข้อปฏิบัติต่างๆ
หรือถูกระงับใช้หนังสือรับรองให้ระงับการต่ออายุหนังสือรับรองนั้นไว้จนกว่าการกระทำผิดหรือการฝ่าฝืนข้อปฏิบัติต่างๆ
ได้สิ้นไปหรือได้รับการแก้ไขแล้ว
หรือระยะเวลาการระงับใช้หนังสือรับรองได้ล่วงพ้นไปแล้ว
จึงจะดำเนินการต่ออายุหนังสือรับรองต่อไปได้
(๒)
ในกรณีที่ไม่สามารถต่ออายุหนังสือรับรองให้ได้
ให้แจ้งผู้ยื่นคำขอทราบเป็นลายลักษณ์อักษรก่อนวันที่หนังสือรับรองนั้นจะสิ้นอายุ

หมวด
๔
ข้อปฏิบัติของโรงเรียนสอนขับรถ
 

ข้อ ๑๘ ผู้ได้รับหนังสือรับรองต้องปฏิบัติ ดังนี้
(๑)
จัดให้มีการเรียนการสอน การอบรมตามหลักสูตรในภาคทฤษฎีและภาคปฏิบัติตามหลักสูตรมาตรฐานของกรมการขนส่งทางบก
หรือที่ได้รับความเห็นชอบจากกรมการขนส่งทางบก
(๒)
จัดให้มีผู้ฝึกสอนขับรถตามประเภทโรงเรียนที่ได้รับการรับรอง
ซึ่งผู้ฝึกสอนขับรถนั้นต้องเป็นผู้ได้รับอนุญาตจากกรมการขนส่งทางบก
(๓) จัดแสดงหนังสือรับรองโรงเรียนสอนขับรถหรือใบแทนหนังสือรับรองโรงเรียนสอนขับรถไว้ในที่เปิดเผย
สามารถมองเห็นได้ง่ายภายในบริเวณโรงเรียนสอนขับรถ
(๔)
จัดให้มีการทดสอบร่างกายเบื้องต้นตามหลักเกณฑ์ วิธีการ
ที่กรมการขนส่งทางบกกำหนดก่อนการรับสมัคร
(๕)
จัดให้มีการทดสอบผู้เรียนในภาคทฤษฎีและภาคปฏิบัติตามหลักสูตรมาตรฐานที่กรมการขนส่งทางบกกำหนดหรือที่ได้รับความเห็นชอบจากกรมการขนส่งทางบก
เพื่อให้ผู้เรียนมีความรู้ความสามารถเพียงพอที่จะได้รับใบอนุญาตขับรถก่อนที่จะมีการออกหนังสือรับรองผลการเรียน
(๖)
จัดทำหนังสือรับรองผลการเรียน เพื่อใช้เป็นหลักฐานการขอรับใบอนุญาตขับรถตามแบบที่กรมการขนส่งทางบกกำหนด
(๗)
จัดทำรายงานการรับสมัครผู้เรียน ประวัติผู้เรียน
บันทึกการเรียนการสอนและผลการทดสอบของผู้เรียนทุกคน
จัดเก็บไว้ที่สำนักงานที่ทำการและให้จัดทำเป็นรายงานประจำเดือนตามแบบที่กำหนดส่งให้กรมการขนส่งทางบกหรือสำนักงานขนส่งจังหวัด
แล้วแต่กรณี ภายในวันที่ ๑๕ ของเดือนถัดไป
กรณีผู้เรียนมีภูมิลำเนาอยู่ในเขตจังหวัดอื่นที่ไม่ใช่จังหวัดที่โรงเรียนตั้งอยู่ให้จัดทำรายงานตามแบบในวรรคหนึ่งส่งไปยังกรมการขนส่งทางบกหรือสำนักงานขนส่งจังหวัดที่ผู้เรียนนั้นมีภูมิลำเนาด้วย
การส่งรายงานประจำเดือนจะจัดส่งโดยทางสื่ออิเลคทรอนิคส์หรือโดยวิธีใดตามที่กรมการขนส่งทางบกกำหนดก็ได้
(๘)
จัดเก็บค่าธรรมเนียมตามอัตราที่ได้รับความเห็นชอบจากกรมการขนส่งทางบก
(๙)
จัดส่งบัญชีรถฝึกหัดขับ
และบัญชีรายชื่อผู้ฝึกสอนขับรถพร้อมสำเนาใบอนุญาตเป็นผู้ฝึกสอน
ให้กรมการขนส่งทางบกหรือสำนักงานขนส่งจังหวัดแล้วแต่กรณี เห็นชอบก่อนดำเนินการสอน
(๑๐)
ต้องปฏิบัติตามหลักเกณฑ์และเงื่อนไขอื่นๆ
ตามที่ได้รับการรับรองให้ดำเนินการโรงเรียนสอนขับรถ

ข้อ ๑๙
ผู้ได้รับหนังสือรับรองที่ประสงค์จะเปลี่ยนแปลง แก้ไข หรือเพิ่มเติมรายละเอียดหลักสูตรการสอนและการอบรม
อัตราค่าธรรมเนียม ระเบียบการหรือข้อกำหนดของโรงเรียน หรือเรื่องใดๆ
ให้แตกต่างไปจากที่ได้รับการรับรอง เช่น การย้ายสถานที่ตั้งโรงเรียน อาคารเรียน
สนามฝึกหัดขับรถ
ให้ยื่นคำขอเพื่อขอรับความเห็นชอบก่อนที่จะมีการเปลี่ยนแปลงหรือแก้ไข และให้นำความในข้อ
๑๑ (๑) (๒) และข้อ ๑๒ มาใช้บังคับโดยอนุโลม

ข้อ ๒๐
เมื่อผู้ได้รับหนังสือรับรองถูกระงับใช้หนังสือรับรองเป็นการชั่วคราวถูกยกเลิกหนังสือรับรอง
เลิกดำเนินกิจการ หรือลดประเภทหลักสูตรการสอน
เป็นเหตุให้ผู้เรียนไม่ได้รับการศึกษาอบรมต่อเนื่องจนจบหลักสูตร
ผู้ได้รับหนังสือรับรองต้องจัดให้ผู้เรียนนั้นเข้าเรียนต่อเนื่องในโรงเรียนสอนขับรถที่มีมาตรฐานเดียวกันโดยความยินยอมของผู้เข้ารับการศึกษาภายใน
๑๕ วัน นับแต่วันที่ได้รับทราบคำสั่ง

หมวด
๕
การวาง
เปลี่ยนแปลง คืน และเบิกจ่ายหลักทรัพย์
 

ข้อ ๒๑ ผู้ได้รับหนังสือรับรองต้องวางหลักทรัพย์เป็นหนังสือค้ำประกันของธนาคารในประเทศ
หรือพันธบัตรรัฐบาลไทยชนิดที่ขายคืนได้ก่อนครบกำหนดชำระเงินต้น
อย่างใดอย่างหนึ่งหรือรวมกันก็ได้
ในกรณีผู้ได้รับหนังสือรับรองนำพันธบัตรมาวางเป็นหลักทรัพย์ต้องโอนกรรมสิทธิ์ในพันธบัตรนั้นให้แก่กรมการขนส่งทางบกด้วย
จำนวนหรือมูลค่าของหลักทรัพย์ตามวรรคหนึ่ง
ให้อธิบดีประกาศกำหนดตามประเภทหลักสูตรการสอนขับรถและจำนวนผู้เข้าเรียน

ข้อ ๒๒
ผู้ได้รับหนังสือรับรองต้องยื่นขอวางหลักทรัพย์พร้อมด้วยหลักทรัพย์ภายใน ๑๕
วัน นับแต่วันออกหนังสือรับรอง แต่ทั้งนี้ ต้องก่อนเปิดดำเนินการโรงเรียนสอนขับรถ
ในกรณีได้วางหลักทรัพย์ไว้แล้ว
และต่อมาประสงค์จะเปลี่ยนแปลงหลักทรัพย์ที่วาง
ให้ผู้ได้รับหนังสือรับรองยื่นขอพร้อมด้วยหนังสือสำคัญรับรองการวางหลักทรัพย์และหลักทรัพย์ที่ประสงค์จะนำมาวางแทนหลักทรัพย์เดิม

ข้อ ๒๓ การเก็บรักษาหลักทรัพย์ที่เป็นพันธบัตรให้ลงบัญชีและจัดทำทะเบียนคุมหลักทรัพย์ตามระบบบัญชีของส่วนราชการ
และเก็บรักษาพันธบัตรไว้ในตู้นิรภัย ณ ฝ่ายการเงินและบัญชี กรมการขนส่งทางบก
หรือสำนักงานขนส่งจังหวัด แล้วแต่กรณี
ในกรณีหลักทรัพย์เป็นหนังสือค้ำประกันของธนาคารได้จัดเก็บรักษารวมไว้ในเรื่องการดำเนินการขอรับรองโรงเรียนสอนขับรถนั้น
หรือแยกจัดเก็บไว้ต่างหากเพื่อป้องกันการสูญหายและให้สามารถค้นหาได้ง่าย

ข้อ ๒๔ การคืนหลักทรัพย์ให้กระทำได้ในกรณี
ดังต่อไปนี้
(๑)
ผู้ออกหนังสือรับรองสั่งเพิกถอนหนังสือรับรอง
(๒)
ผู้ได้รับหนังสือรับรองแจ้งเลิกดำเนินการโรงเรียนสอนขับรถ ตามข้อ ๑๙
แห่งกฎกระทรวงว่าด้วยการรับรองโรงเรียนสอนขับรถ พ.ศ. ๒๕๔๖

ข้อ ๒๕
ผู้ได้รับหนังสือรับรองที่มีความประสงค์จะขอคืนหลักทรัพย์
ให้ยื่นขอพร้อมหนังสือสำคัญรับรองการวางหลักทรัพย์
ถ้ากรณีหนังสือสำคัญรับรองการวางหลักทรัพย์สูญหายให้นำหลักฐานการแจ้งความของสถานีตำรวจมาแสดง

ข้อ ๒๖
การเบิกจ่ายหลักทรัพย์ให้กระทำได้ในกรณีนำไปใช้จ่ายในการจัดการศึกษา อบรม
และฝึกหัดขับรถให้แก่ผู้เข้ารับการอบรมที่ยังไม่จบหลักสูตร
ในกรณีที่หลักทรัพย์มีจำนวนหรือมูลค่าลดน้อยลง
ผู้ออกหนังสือรับรองมีอำนาจสั่งให้ผู้ได้รับหนังสือรับรองนำหลักทรัพย์มาเพิ่มเติมให้ครบจำนวนหรือมูลค่าตามที่กำหนดไว้
ภายใน ๑๕ วัน นับแต่วันที่ได้รับทราบคำสั่ง

ข้อ ๒๗
ให้ผู้อำนวยการสำนักวิศวกรรมและความปลอดภัยหรือผู้ได้รับมอบหมาย
และขนส่งจังหวัดหรือผู้ได้รับมอบหมาย แล้วแต่กรณี รับผิดชอบในการออกหนังสือสำคัญรับรองการวางหลักทรัพย์ตามแบบที่กำหนดไว้ท้ายระเบียบนี้
และพิจารณาตรวจสอบการขอคืนหลักทรัพย์

ข้อ ๒๘
ดอกผลอันเกิดจากหลักทรัพย์ที่เป็นพันธบัตรให้ผู้ได้รับหนังสือรับรองรับจากผู้ออกพันธบัตรโดยตรง

ข้อ ๒๙ ให้หัวหน้าฝ่ายการเงินและบัญชีหรือผู้ซึ่งได้รับมอบหมาย
ในกรณีการวางหลักทรัพย์ ณ กรมการขนส่งทางบก
ขนส่งจังหวัดหรือผู้ซึ่งได้รับมอบหมายในกรณีการวางหลักทรัพย์ ณ
สำนักงานขนส่งจังหวัด รับผิดชอบในการดำเนินการสำหรับหลักทรัพย์นั้น ดังนี้
(๑)
การรับหลักทรัพย์ที่เป็นพันธบัตร
(๒)
การจัดทำและลงรายการในบัญชีและทะเบียนคุมหลักทรัพย์ตามระบบบัญชีของส่วนราชการ
(๓) การเบิกจ่าย
คืนหลักทรัพย์
(๔)
จัดให้ผู้รับวางหลักทรัพย์ลงนามเป็นหลักฐานแสดงการได้รับหลักทรัพย์ไว้ในทะเบียนคุมหลักทรัพย์

หมวด
๖
การตักเตือน
การระงับใช้หนังสือรับรอง และการยกเลิกหนังสือรับรอง
 

ข้อ ๓๐
ผู้ได้รับหนังสือรับรองที่ดำเนินการสอนและการอบรมไม่เป็นไปตามหลักสูตรที่กรมการขนส่งทางบกกำหนดหรือที่ได้รับความเห็นชอบหรืออนุญาตให้ผู้ที่ไม่ได้รับใบอนุญาตเป็นผู้ฝึกสอนเข้าสอนในโรงเรียนสอนขับรถของตน
หรือไม่จัดให้มีการทดสอบก่อนการรับสมัคร หรือการทดสอบเพื่อวัดผลการเรียนตามที่กรมการขนส่งทางบกกำหนดหรือตามที่ได้รับความเห็นชอบ
ให้ผู้ออกหนังสือรับรองระงับใช้หนังสือรับรองเป็นการชั่วคราวไม่เกิน ๖ เดือน
ผู้ได้รับหนังสือรับรองใดถูกระงับใช้หนังสือรับรองชั่วคราวเป็นจำนวน
๒ ครั้ง ให้ผู้ออกหนังสือรับรองยกเลิกการรับรองโรงเรียนสอนขับรถนั้น

ข้อ ๓๑
ผู้ได้รับหนังสือรับรองใดไม่จัดทำรายงานการรับสมัครนักเรียน
ประวัตินักเรียน ประวัติการเรียนการสอน ผลการทดสอบ และหนังสือรับรองการเรียน
หรือจัดทำแต่ไม่ครบถ้วน ให้ผู้ออกหนังสือรับรองมีอำนาจตักเตือนเป็นหนังสือ
ในกรณีมีการตักเตือนผู้ได้รับหนังสือรับรองในความผิดเดียวกันเป็นจำนวน ๓ ครั้ง
ให้ผู้ออกหนังสือรับรองระงับใช้หนังสือรับรองเป็นการชั่วคราวไม่เกิน ๓ เดือน
ผู้ได้รับหนังสือรับรองใดกระทำความผิดตามวรรคหนึ่งในความผิดเดียวกันอีกภายหลังจากถูกคำสั่งระงับใช้หนังสือรับรองชั่วคราว
ให้ผู้ออกหนังสือรับรองยกเลิกการรับรองโรงเรียนสอนขับรถนั้น

ข้อ ๓๒
ผู้ได้รับหนังสือรับรองที่ไม่แสดงหนังสือรับรองโรงเรียนสอนขับรถหรือใบแทนหนังสือรับรองตามที่กำหนด
หรือไม่จัดส่งรายงานประจำเดือนตามข้อ ๑๘ (๗)
ให้ผู้ออกหนังสือรับรองตักเตือนเป็นหนังสือ
ผู้ได้รับหนังสือรับรองใดกระทำความผิดตามวรรคหนึ่งในความผิดเดียวกันอีก
ให้ผู้ออกหนังสือรับรองระงับใช้หนังสือรับรองเป็นการชั่วคราวไม่เกิน ๑ เดือน

ข้อ ๓๓
ผู้ได้รับหนังสือรับรองใดจัดทำหนังสือรับรองผลการเรียนเพื่อใช้เป็นหลักฐานในการขอรับใบอนุญาตขับรถอันเป็นเท็จ
ให้ผู้ออกหนังสือรับรองยกเลิกการรับรองโรงเรียนสอนขับรถนั้น

ข้อ ๓๔
ผู้ได้รับหนังสือรับรองใดเปิดหรือจัดให้มีการสอนขับรถหลังจากที่หนังสือรับรองสิ้นอายุและไม่อยู่ระหว่างดำเนินการขอต่ออายุหนังสือรับรอง
หรืออยู่ในระหว่างถูกระงับใช้หนังสือรับรองเป็นการชั่วคราว หรือถูกยกเลิกการรับรองหรือไม่จัดให้ผู้เรียนได้เข้าเรียนต่อเนื่องตามข้อ
๒๐
ให้ผู้นั้นเป็นผู้ถูกตัดสิทธิการขอรับการรับรองโรงเรียนสอนขับรถจากกรมการขนส่งทางบก

ข้อ ๓๕
ผู้ได้รับหนังสือรับรองที่เปิดสอนขับรถในระหว่างถูกระงับใช้หนังสือรับรองเป็นการชั่วคราว
ให้ผู้ออกหนังสือรับรองยกเลิกการรับรองโรงเรียนสอนขับรถนั้น

ข้อ ๓๖
ผู้ได้รับหนังสือรับรองใดไม่จัดเก็บค่าธรรมเนียมตามอัตราที่ได้รับความเห็นชอบ
ให้ผู้ออกหนังสือรับรองระงับใช้หนังสือรับรองเป็นการชั่วคราวไม่เกิน ๑ เดือน
และหากกระทำความผิดเดียวกันซ้ำอีกให้ผู้ออกหนังสือรับรองสั่งยกเลิกการรับรองโรงเรียนสอนขับรถนั้น

ข้อ ๓๗
ผู้ได้รับหนังสือรับรองใดนำรถที่มีสภาพไม่มั่นคงแข็งแรง
หรือมีอุปกรณ์และส่วนควบไม่เป็นไปตามที่กฎหมายกำหนดหรือที่ได้รับความเห็นชอบจากกรมการขนส่งทางบกมาใช้ในการฝึกหัดขับรถ
ให้ผู้ออกหนังสือรับรองตักเตือนเป็นหนังสือ และหากกระทำความผิดเดียวกันซ้ำอีกให้ผู้ออกหนังสือรับรองระงับใช้หนังสือรับรองเป็นการชั่วคราวไม่เกิน
๑ เดือน

ข้อ ๓๘
ผู้ได้รับหนังสือรับรองใดไม่ปฏิบัติตามหลักเกณฑ์และเงื่อนไขอื่นที่กำหนดไว้ในกฎกระทรวงว่าด้วยการรับรองโรงเรียนสอนขับรถ
พ.ศ. ๒๕๔๖ และระเบียบนี้ ให้ผู้ออกหนังสือรับรองมีอำนาจตักเตือนเป็นหนังสือ
ระงับใช้หนังสือรับรองเป็นการชั่วคราว หรือยกเลิกการรับรองโรงเรียนสอนขับรถได้

ข้อ ๓๙
ผู้ได้รับหนังสือรับรองซึ่งถูกยกเลิกการรับรองโรงเรียนสอนขับรถต้องส่งคืนหนังสือรับรองภายใน
๑๕ วัน นับแต่วันที่ได้รับคำสั่งให้ยกเลิก

ประกาศ
ณ วันที่ ๒๑ มิถุนายน พ.ศ. ๒๕๔๗
ปิยะพันธ์ จัมปาสุต
อธิบดีกรมการขนส่งทางบก






































หนังสือสำคัญรับรองการวางหลักทรัพย์
 

[ดูข้อมูลจากภาพกฎหมาย]






































พรพิมล/พิมพ์
๑๔
กันยายน ๒๕๔๗
สุนันทา/นวพร/ตรวจ
๒๑
กันยายน ๒๕๔๗
A+B

[๑] รก.๒๕๔๗/พ๗๗ง/๒๔/๑๕
กรกฎาคม ๒๕๔๗